ཚོགས་འདུའི་ཐོག་ཆབ་མདོ་གྲོང་ཁྱེར་འཇོ་མདའ་རྫོང་དུ་སླར་ཡང་ཉེན་ཁའི་གནས་ཚུལ་ཐོན་པར་ཁ་གཏད་གཅོག་རྒྱུའི་སྐོར་གྱི་ཧྲུའུ་ཅི་ཝུའུ་དབྱིང་ཅེའི་མཛུབ་སྟོན་གལ་ཆེན་བརྒྱུད་བསྒྲགས་གནང་བ་རེད།ཀྲོང་ཡན་གྱིས་ཉེ་དུས་འབྲི་ཆུ་དང་ཡར་ཀླུང་གཙང་པོ་རྒྱུག་ཁུལ་དུ་བསྟུད་མར་ལོ་རྒྱུས་ཐོག་མཐོང་དཀོན་པའི་རང་བྱུང་གནོད་འཚེ་ཐེངས་མང་ཐོན་པར་སྤྱི་ཁྱབ་ཧྲུའུ་ཅི་ཞི་ཅིན་ཕིང་དང་ཙུང་ལི་ལི་ཁེ་ཆང་གིས་ཐུགས་ཁུར་ཆེན་པོ་གནང་ནས་སྔ་རྗེས་སུ་མཆན་བཀོད་མཛུབ་སྟོན་དང་བཀའ་སློབ་གལ་ཆེན་ཐེངས་མང་གནང་སྟེ་འཕྲལ་སྡོམ་ཉེན་སེལ་རྒུད་སྐྱོབ་ལས་དོན་ཡག་པོ་སྒྲུབ་རྒྱུར་ཁ་ཕྱོགས་གསལ་སྟོན་དང་གཞི་འཛིན་ས་མཁོ་འདོན་གནང་ཡོད།ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་བྱམས་བརྩེའི་ཐུགས་ཁུར་དང་།རྒྱལ་ཁབ་ཀྱི་འབྲེལ་ཡོད་པུའུ་ཨུད་ཀྱི་རོགས་རམ་དང་མཛུབ་ཁྲིད།རང་སྐྱོང་ལྗོངས་ཏང་ཨུད་དང་སྲིད་གཞུང་གི་འགྱུར་མེད་སྟོབས་ལྡན་གྱི་འགོ་ཁྲིད་བཅས་ཀྱི་འོག་ལྗོངས་ཡོངས་ཀྱི་འབྲེལ་ཡོད་སྡེ་ཚན་ཁག་དང་།ཆབ་མདོ་གྲོང་ཁྱེར།ཉིང་ཁྲི་གྲོང་ཁྱེར་བཅས་ཀྱིས་ཐུན་མོང་འབད་བརྩོན་བྱས་པ་བརྒྱུད་ཆབ་མདོ་དང་ཉིང་ཁྲིའི་འཕྲལ་སྡོམ་ཉེན་སེལ་རྒུད་སྐྱོབ་ལས་དོན་གོ་རིམ་ལྡན་པའི་ངང་སྤེལ་རྒྱུར་སྐུལ་འདེད་ནུས་ལྡན་ཐེབས་ཡོད་ཅེས་གསུངས།